CELEX: 32020R0268
Language: sk
Date: 2020-02-26 00:00:00
Title: Nariadenie Komisie (EÚ) 2020/268 z 26. februára 2020, ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny sorbovej (E 200) v tekutých farbiacich prípravkoch na ozdobné farbenie vaječných škrupín (Text s významom pre EHP)

27.2.2020   
               
               
                  SK
               
               
                  Úradný vestník Európskej únie
               
               
                  L 56/4
               
            
         NARIADENIE KOMISIE (EÚ) 2020/268
         z 26. februára 2020,
         ktorým sa mení príloha III k nariadeniu Európskeho parlamentu a Rady (ES) č. 1333/2008, pokiaľ ide o používanie kyseliny sorbovej (E 200) v tekutých farbiacich prípravkoch na ozdobné farbenie vaječných škrupín
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
         keďže:
         
                     (1)
                  
                  
                     V prílohe III k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v prídavných látkach v potravinách, potravinárskych enzýmoch, potravinárskych arómach a živinách a podmienky ich používania.
                  
               
                     (2)
                  
                  
                     Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
                  
               
                     (3)
                  
                  
                     Podľa časti 2 prílohy III k nariadeniu (ES) č. 1333/2008 je kyselina sorbová (E 200) už povolená ako prídavná látka v potravinách vo farbiacich prípravkoch v maximálnom množstve 1 500 mg/kg v prípravku, jednotlivo alebo v kombinácií so sorbanom draselným (E 202), s kyselinou benzoovou (E 210), benzoanom sodným (E 211) a benzoanom draselným (E 212) a v maximálnom množstve 15 mg/kg v hotových výrobkoch, ktoré je vyjadrené ako voľná kyselina.
                  
               
                     (4)
                  
                  
                     Dňa 27. apríla 2017 bola predložená žiadosť o povolenie používania vyššieho maximálneho množstva kyseliny sorbovej (E 200), a to 2 500 mg/kg v tekutých farbiacich prípravkoch, ktoré sú určené na predaj konečnému spotrebiteľovi a ktoré sa používajú na ozdobné farbenie vaječných škrupín. Komisia žiadosť následne v zmysle článku 4 nariadenia (ES) č. 1331/2008 sprístupnila členským štátom.
                  
               
                     (5)
                  
                  
                     Kyselina sorbová (E 200) sa používa ako konzervačná látka vo farbiacich prípravkoch. Žiadateľ preukázal, že súčasné povolené maximálne množstvo kyseliny sorbovej (E 200) vo farbiacich prípravkoch na úrovni 1 500 mg/kg nie je dostatočné na to, aby sa konzistentne zabezpečila primeraná ochrana a teda mikrobiologická bezpečnosť tekutých farbiacich prípravkov na ozdobné farbenie vaječných škrupín. Dôvodom je, že sa v prípravkoch používajú potravinárske farbivá prírodného pôvodu, ktoré nie sú sterilné, ako aj potrebná trvanlivosť tohto sezónneho výrobku. Zo žiadosti vyplýva, že množstvo kyseliny sorbovej (E 200) potrebné na dosiahnutie želanej technologickej funkcie bolo 2 500 mg/kg vo farbiacich prípravkoch. Z testov, ktoré uskutočnil žiadateľ, vyplýva, že pri bežnom použití (farbenie nepoškodených alebo ľahko poškodených vajec) je migrácia kyseliny sorbovej (E 200) z vaječnej škrupiny do jedlej časti vajca pod úrovňou detekcie 5 mg/kg. Preto by podľa žiadosti požadované vyššie množstvo kyseliny sorbovej (E 200) v tekutých farbiacich prípravkoch na ozdobné farbenie vaječných škrupín nemalo za následok zvýšenú expozíciu spotrebiteľov kyseline sorbovej (E 200).
                  
               
                     (6)
                  
                  
                     Európsky úrad pre bezpečnosť potravín (ďalej ako „úrad“) 30. júna 2015 vydal vedecké stanovisko týkajúce sa prehodnotenia okrem iného kyseliny sorbovej (E 200) a sorbana draselného (E 202) (3), na základe ktorého zaviedol nový dočasný skupinový prijateľný denný príjem („ADI“) pre kyselinu sorbovú (E 200) a sorban draselný (E 202), vyjadrený ako 3 mg kyseliny sorbovej na kilogram telesnej hmotnosti/deň. Úrad dospel k záveru, že tento dočasný skupinový prijateľný denný príjem („ADI“) pre kyselinu sorbovú (E 200) a sorban draselný (E 202) bol v prípade batoliat a detí v jednej krajine prekročený na vysokej úrovni príjmu. Úrad odporučil uskutočnenie ďalšej štúdie reprodukčnej toxicity s cieľom prehodnotiť dočasný skupinový prijateľný denný príjem („ADI“) stanovený pre kyselinu sorbovú (E 200) a sorban draselný (E 202).
                  
               
                     (7)
                  
                  
                     Komisia 10. júna 2016 uverejnila verejnú výzvu na predloženie vedeckých a technologických údajov okrem iného o kyseline sorbovej (E 200) a sorbane draselnom (E 202) (4) so zameraním na potrebné údaje identifikované úradom. Prevádzkovatelia podnikov uskutočnili štúdiu reprodukčnej toxicity na potkanoch odporúčanú úradom pre kyselinu sorbovú (E 200) a sorban draselný (E 202), ktorej výsledky boli zaslané úradu na hodnotenie. V dôsledku toho úrad 1. marca 2019 zverejnil vedecké stanovisko týkajúce sa následných krokov v súvislosti s prehodnotením kyseliny sorbovej (E 200) a sorbana draselného (E 202) ako prídavných látok v potravinách (5). Na základe nových údajov o reprodukčnej toxicite úrad zaviedol skupinový ADI vyjadrený ako 11 mg kyseliny sorbovej na kilogram telesnej hmotnosti a deň pre kyselinu sorbovú (E 200) a sorban draslený (E 202). Úrad porovnal tento nový skupinový ADI s najrealistickejším scenárom posúdenia expozície uvedeným vo vedeckom stanovisku úradu z 30. júna 2015 a dospel k záveru, že takáto expozícia neprekračuje skupinový ADI v žiadnej skupine populácie, a to ani v prípade strednej, ani vysokej úrovni príjmu.
                  
               
                     (8)
                  
                  
                     Komisia podľa článku 3 ods. 2 nariadenia (ES) č. 1331/2008 požiada úrad o vydanie stanoviska s cieľom aktualizovať zoznam Únie obsahujúci prídavné látky v potravinách uvedený v prílohe III k nariadeniu (ES) č. 1333/2008, okrem prípadu, keď sa nepredpokladá, že predmetná aktualizácia bude mať vplyv na ľudské zdravie.
                  
               
                     (9)
                  
                  
                     Žiadateľom požadované rozšírené použitie kyseliny sorbovej (E 200) v tekutých farbiacich prípravkoch na ozdobné farbenie vaječných škrupín si vyžaduje aktualizáciu zoznamu Únie. Rozšírené použitie kyseliny sorbovej (E 200) nevedie k zvýšenej expozícií kyseline sorbovej (E 200) a pravdepodobne nemá vplyv na ľudské zdravie. Podľa úradu expozícia kyseline sorbovej (E 200) a sorbanu draselnému (E 202) pri povolenom použití a povolených prípustných množstvách navyše nepredstavuje bezpečnostné riziko, keďže nevedie k prekročeniu ADI. V dôsledku toho netreba úrad žiadať o vydanie stanoviska.
                  
               
                     (10)
                  
                  
                     Preto je vhodné povoliť použitie kyseliny sorbovej (E 200) ako konzervačnej látky v tekutých farbiacich prípravkoch, ktoré sú určené na predaj konečnému spotrebiteľovi a ktoré sa používajú na ozdobné farbenie vaječných škrupín v maximálnom množstve 2 500 mg/kg v prípravku.
                  
               
                     (11)
                  
                  
                     Príloha III k nariadeniu (ES) č. 1333/2008 by sa preto mala zodpovedajúcim spôsobom zmeniť.
                  
               
                     (12)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha III k nariadeniu (ES) č. 1333/2008 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. februára 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
         
            (3)  Vestník EFSA (EFSA Journal) (2015) 13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  Vestník EFSA (EFSA Journal) (2019) 17(3):5625.
      
      
         
            PRÍLOHA
            V časti 2 prílohy III k nariadeniu (ES) č. 1333/2008 sa za zápisy týkajúce sa prídavných látok v potravinách „E 200 – 202 Kyselina sorbová – sorban draselný“, „E 210 Kyselina benzoová“, „E 211 Benzoan sodný“ a „E 212 Benzoan draselný“ vkladá tento zápis:
            
               
                           „E 200
                        
                        
                           Kyselina sorbová
                        
                        
                           2 500  mg/kg v prípravku
                        
                        
                           Tekuté farbiace prípravky, ktoré sú určené na predaj konečnému spotrebiteľovi a ktoré sa používajú na ozdobné farbenie vaječných škrupín“